**Najžiadanejšie knihy z Divadelného ústavu v roku 2023**

/Bratislava, 29. 1. 2023/Divadelný ústav zostavil rebríček publikácií vydaných pod jeho hlavičkou, o ktoré bol v roku 2023 najväčší záujem. Na prvé tri miesta sa v roku 2023 dostali komiksy z projektu Klasika v grafickom románe a výber z dramatickej tvorby držiteľa Nobelovej ceny Jona Fosseho.

Prvé miesto obsadil **grafický román** **William Shakespeare: *Romeo a Júlia***, ktorého autorom je výtvarník a ilustrátor **Juraj Martiška**. Na treťom mieste sa umiestnil ďalší svetoznámy príbeh v komiksovej podobe, a to **grafický román Sofokles: *Antigona***, pod ktorý sa v roku 2022 podpísal poľský autor komiksov a kníh pre deti **Daniel Chmielewski***. „*V oboch prípadoch ide o drámy*,* ktoré môžu osloviť stredoškolákovnapríklad pred blížiacimi sa maturitami. Medzinárodný projekt Klasika v grafickom románe mal za cieľ podnietiť vzťah študentstva stredných škôl k divadlu, pomocou grafických románov osloviť potenciálnych mladých divákov a priblížiť im klasické dramatické texty pútavou a zrozumiteľnou formou*.* Okrem toho je súčasťou kníh aj stručná charakteristika dramatika, kontext jeho tvorby, doby vzniku a zaujímavé informácie k prekladom či básnickému jazyku. Tieto sprievodné texty boli koncipované ako hravý doplnok k učivu, adekvátne k veku študentov na strednej škole a učebným osnovám.Preto nás veľmi teší záujem škôl o tieto diela,“ hovorí vedúca Centra edičnej činnosti Divadelného ústavu Andrea Dömeová.

Komiksové podoby svetoznámych drám vznikli vďaka medzinárodnému projektu realizovanému s podporou Európskej únie v rámci programu Kreatívna Európa. Pri vydaní trilógie Divadelný ústav spolupracoval so Slovinským divadelným inštitútom a poľským Divadelným inštitútom Zbigniewa Raszewského.


Na druhom mieste v trojici najžiadanejších kníh roku 2023 vydaných Divadelným ústavom sa umiestnil výber dramatických textov ***Hry***, ktorých autorom je čerstvý držiteľ Nobelovej ceny **Jon Fosse**. „Kniha síce vyšla pred šiestimi rokmi, ale záujem o Fosseho dramatické texty vzrástol práve počas roka, v ktorom získal Nobelovu cenu za literatúru. Veľmi sa tešíme, že možno aj vďaka tomuto oceneniu si slovenskí čitatelia všimli nielen jeho pestrú prozaickú a poetickú tvorbu, ale aj nemenej zaujímavé dramatické texty,“ hovorí riaditeľka Divadelného ústavu Vladislava Fekete. Pod hlavičkou divadelnej inštitúcie vyšla Fosseho dramatická tvorba u nás vôbec prvýkrát v slovenskom jazyku, a to v roku 2017, keď Jon Fosse prijal pozvanie do Bratislavy a stal sa patrónom festivalu Nová dráma/New Drama, počas ktorého realizoval aj masterclass.

Antologický výber zostavila a *Hry* do slovenčiny preložila jeho manželka Anna Fosse. „Anna Fosse je výborná prekladateľka, ale najmä znalkyňa severskej literatúry a drámy. Tým, že jej je blízky stredoeurópsky kontext, vie presne vycítiť témy, ktoré sú nám blízke, respektíve tie, ktoré by nás mohli a mali zaujať, a preto jej výber vždy rešpektuje kontexty. Presne takto postupovala v prípade publikácie [*Severská dráma*](https://www.theatre.sk/en/publications/severska-drama), ale aj pri koncipovaní knihy Jon Fosse: Hry,“ povedala o spolupráci s prekladateľkou V. Fekete.

Pozrite si **kompletný rebríček kníh z Divadelného ústavu, o ktoré bol vlani najväčší záujem**:

**Najžiadanejšie knihy z Divadelného ústavu v roku 2023**

1. William Shakespeare*:* [*Romeo a Júlia*](https://www.theatre.sk/knihy/publikacie/romeo-a-julia) *(grafický román)*
2. Jon Fosse: [*Hry*](https://www.theatre.sk/publikacie/hry-jon-fosse)
3. Sofokles: [*Antigona*](https://www.theatre.sk/knihy/publikacie/sofokles-antigona) *(grafický román)*
4. Ferdinand von Schirach: [*Boh*](https://www.theatre.sk/knihy/publikacie/ferdinand-von-schirach-boh)
5. Alfred Jarry: [*Kráľ Ubu*](https://www.theatre.sk/knihy/publikacie/kral-ubu) *(grafický román)*
6. Kolektív autorov: [*20 rokov cesty do Stanice*](https://www.theatre.sk/novinky/20-rokov-cesty-do-stanice)
7. Erika Fischer-Lichte: [*Úvod do divadelných a performatívnych štúdií*](https://www.theatre.sk/knihy/publikacie/erika-fischer-lichte)
8. Iveta Škripková:[*Feministické divadlo a jeho slovenská cesta*](https://www.theatre.sk/knihy/publikacie/feministicke-divadlo-a-jeho-slovenska-cesta)
9. Kolektív autorov: [*Dejiny slovenského divadla I.*](https://www.theatre.sk/knihy/publikacie/dejiny-slovenskeho-divadla-I)
10. Kolektív autorov: [*Dejiny slovenského divadla II.*](https://www.theatre.sk/knihy/publikacie/dejiny-slovenskeho-divadla-II)



Knihy, ktoré vydal Divadelný ústav, čitatelia nájdu za výhodnú cenu v IC Prospero na bratislavskom Jakubovom námestí a v pop up stánku Prospero v Slovenskom národnom divadle.





Divadelný ústav je štátnou príspevkovou organizáciou v zriaďovateľskej pôsobnosti Ministerstva kultúry Slovenskej republiky. Zaoberá sa komplexným výskumom, dokumentáciou, vedeckým spracovaním a poskytovaním informácií o divadelnej kultúre na Slovensku od vzniku prvej profesionálnej scény v roku 1920. Spravuje kultúrne dedičstvo v oblasti slovenskej divadelnej kultúry (činohra, opera, balet, tanec, bábkové divadlo, moderné performatívne druhy). Vo svojej odbornej činnosti systematicky zhromažďuje, vedecky spracováva a sprístupňuje múzejné, knižničné, archívne a dokumentačné fondy z histórie a súčasnosti slovenského profesionálneho divadla a zabezpečuje komplexný informačný systém o profesionálnom divadle na Slovensku.